Objava zahtevka za registracijo imena v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2019/C 203/06)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek, ki se lahko vloži v treh mesecih od datuma te objave.

ENOTNI DOKUMENT

„TELEMEA DE SIBIU“

EU št.: PGI-RO-02473 – 6.6.2018

ZOP ( ) ZGO ( X )

1. Ime

„Telemea de Sibiu“

2. Država članica ali tretja država

Romunija

3. Opis kmetijskega proizvoda ali živila

3.1 Vrsta proizvoda

Skupina 1.3 Siri

3.2 Opis proizvoda, za katerega se uporablja ime iz točke 1

„Telemea de Sibiu“ je poltrdi sir, ki je v celoti proizveden iz sveže pomolzenega nepasteriziranega surovega ovčjega mleka z encimsko koagulacijo z uporabo sirišča. „Telemea de Sibiu“ se prodaja kot sveži in zorjeni sir. Zorjeni sir „Telemea de Sibiu“ mora zoreti vsaj 21 dni.

Tako sveži kot zorjeni sir „Telemea de Sibiu“ imata naslednje fizične lastnosti:

— oblika: kvadri s kvadratno ali pravokotno osnovo,

— višina: 12–14 cm,

— teža: 0,3–3 kg.

Kemijske lastnosti:

sveži sir „Telemea de Sibiu“: voda: največ 57 %; maščoba v suhi snovi: najmanj 47 %; beljakovinske snovi: najmanj 15 %; natrijev klorid: največ 6 %;

zorjeni sir „Telemea de Sibiu“: voda: največ 55 %; maščoba v suhi snovi: najmanj 50 %; beljakovinske snovi: najmanj 15 %; natrijev klorid: največ 8 %.

Organoleptične lastnosti:

sveži sir „Telemea de Sibiu“:

— zunanji videz: enoviti kosi z gladko površino in brez skorje; lahko so vidni sledovi sirarskega prtiča,

— videz v prečnem prerezu: gladek, enovit, kompakten kos, občasno z luknjami, ki nastanejo kot posledica mehanskih postopkov in fermentacije,

— čvrstost: kompakten, gost kos enovite čvrstosti, ki ga je enostavno razdrobiti na koščke, ne da bi razpadel,

— barva: enakomerno bela barva po celem kosu,

— okus in vonj: prijeten, nežen, pikanten, zmerno slan, z rahlim vonjem po ovčjem mleku in nekaterih drugih aromah, značilnih za ta proizvod, na primer zrelih divjih travah in senu;

zorjeni sir „Telemea de Sibiu“:

— zunanji videz: enoviti kosi z gladko površino in brez skorje; lahko so vidni sledovi sirarskega prtiča,

— videz v prečnem prerezu: gladek, enovit, kompakten kos, občasno z luknjami, ki nastanejo kot posledica mehanskih postopkov in fermentacije,

— čvrstost: kompakten, gost kos enovite čvrstosti, ki ga je enostavno razdrobiti na koščke, ne da bi razpadel,

— barva: enakomerno bela barva po celem kosu,

— okus in vonj: močan in prijeten, rahlo pikanten, slan, s prijetnim pookusom ter rahlim vonjem po ovčjem mleku in nekaterih drugih aromah, značilnih za ta proizvod, na primer zrelih divjih travah in senu, pri čemer je vonj po ovčjem mleku nekoliko močnejši od ostalih, vendar nobeden od vonjev ne prevlada.

3.3 Krma (samo za proizvode živalskega izvora) in surovine (samo za predelane proizvode)

Surovina, iz katere se proizvaja ta proizvod, je sveže pomolzeno nepasterizirano surovo mleko ovc, vzrejenih na opredeljenem geografskem območju. Ovce, katerih mleko se uporablja, se pasejo zlasti na travinju, in sicer vsaj 200 do 230 dni, odvisno od vremenskih pogojev (od aprila do novembra). Pozimi, ko se ovce ne morejo pasti, se krmijo z zeleno krmo in nefermentiranim gojenim senom, pridelanem na opredeljenem območju.

3.4 Posebne faze proizvodnje, ki jih je treba izvajati na opredeljenem geografskem območju

Vzreja živali, proizvodnja mleka ter proizvodnja in zorenje sira „Telemea de Sibiu“ potekajo na opredeljenem geografskem območju.

Priprava in proizvodnja sira „Telemea de Sibiu“ zajemata naslednje korake: dobavljeno mleko se preveri z vidika kakovosti in količine (kislost, gostota, vsebnost maščob), filtrira, pripravi na usirjanje in usiri; koagulum se predela, nato pa sledijo razrez sirnine ter soljenje in zorenje.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

—

3.6 Posebna pravila za označevanje proizvoda, za katerega se uporablja registrirano ime

Poleg elementov, ki se zahtevajo na podlagi veljavne zakonodaje, se na označbi navedejo tudi:

— ime proizvoda: „Telemea de Sibiu“, ki mu sledi navedba „zaščitena geografska označba“ ali okrajšava „ZGO“ (prevedena v jezik(e) države, v kateri se proizvod trži),

— ime in naslov proizvajalca,

— logotip inšpekcijskega in certifikacijskega organa.

4. Jedrnata opredelitev geografskega območja

Geografsko območje, na katerem se proizvaja in zori sir „Telemea de Sibiu“, je upravno ozemlje departmaja Sibiu.

5. Povezava z geografskim območjem

Povezava z geografskim območjem temelji na posebnih lastnostih sira „Telemea de Sibiu“.

Kombinacija geografskega območja, geoloških, podnebnih in hidroloških razmer ter substrata tal na območju proizvodnje sira „Telemea de Sibiu“ je ugodna za razvoj naravnih travinj z raznolikim rastlinstvom, ki neposredno prispeva h kakovosti mleka, ki se uporablja za proizvodnjo zadevnega sira. To daje končnemu proizvodu vrsto posebnih lastnosti, ki prispevajo k njegovi specifičnosti.

Večina območja leži na nadmorski višini od 250 do 2 500 m.

Posebni način vzreje, po katerem se ovce velik del leta (200–230 dni, odvisno od vremenskih pogojev) pasejo na naravnih travinjih, pomeni, da se prehranjujejo zlasti z divjim rastlinstvom na območju proizvodnje.

Kar zadeva podnebje, območje proizvodnje sira „Telemea de Sibiu“ leži v zmernem celinskem pasu.

Posebni okus sira „Telemea de Sibiu“ je posledica specifičnih sestavin, kot so terpeni in seskviterpeni, ki so v znatnih količinah prisotni zgolj v nekaterih družinah rastlin, na primer v družinah Poaceae, Brassicaceae, Apiaceae, Asteraceae in drugih družinah, ki jih med pašo večinoma uživajo ovce. Ker so zelo aromatični in jih je mogoče povezati z določenimi posebnimi rastlinami, njihova prisotnost v siru odraža območje, na katerem so se pasle živali. Organoleptične lastnosti sira „Telemea de Sibiu“ so torej odvisne od divje mikroflore.

Kombinacija dejavnikov, ki vplivajo na način vzreje in krmljenja živali, ter lokalnih predelovalnih tehnik prispeva k specifičnosti mleka, ki se uporablja kot surovina, ter tako k posebnim lastnostim in kakovosti sira „Telemea de Sibiu“ v primerjavi z drugimi proizvodi iz njegove kategorije, organoleptične lastnosti proizvoda pa določata rastlinstvo in mikroflora.

Sir „Telemea de Sibiu“ se od drugih proizvodov loči po močnem, vendar prijetnem, rahlo pikantnem in slanem okusu s prijetnim pookusom ter rahlim vonjem po ovčjem mleku in nekaterih drugih aromah, značilnih za ta proizvod, na primer zrelih divjih travah in senu, pri čemer je vonj po ovčjem mleku nekoliko močnejši od ostalih, vendar nobeden od vonjev ne prevlada.

Na območju proizvodnje sira „Telemea de Sibiu“ poklic, ki ga opravlja baci (pastir, odgovoren za proizvodnjo sira), velja za prestižnega in odraža dolgoletno, zgodovinsko dokumentirano tradicijo. Strokovno znanje pastirjev baci pomembno prispeva k specifičnosti proizvoda, saj proizvodnja poteka ročno. Bistveno je, da lahko baci natančno določi, kdaj mleko doseže ustrezno raven koagulacije, da se lahko začne predelava koaguluma.

Zaradi večstoletne tradicije izdelovanja sira na območju proizvodnje sira „Telemea de Sibiu“ so proizvodne tehnike skozi čas ostale nespremenjene. Strokovno znanje pastirjev baci pomembno prispeva k specifičnosti proizvoda, saj proizvodnja poteka ročno.

H kakovosti sira „Telemea de Sibiu“ prispeva način priprave in usiritve mleka z lokalnimi metodami. Mleko se v veliki posodi segreje na 28–30 °C, pri čemer se ročno s krožnimi gibi ves čas meša v isto smer, da se ne prismodi na dno posode. Ko se mleko segreje na 28–30 °C, se doda ustrezna količina sirišča, nato pa se mleko s krožnimi gibi eno do dve minuti meša najprej v eno in potem v drugo smer. Zatem od 45 do 60 minut počiva, da koagulira.

Koagulum se nato s posebno lopatko zajame iz posode v kosih, širokih kakor lopatka in visokih od 2 do 3 cm, ki se eden poleg drugega v „luskastem“ vzorcu zložijo v posodo s sirarskim prtičem ter s posebnim nožem z zaobljeno konico razrežejo po dolžini in širini, da nastanejo enoviti trakovi, široki od 3 do 4 cm. Razrez se opravi s počasnimi gibi. Koagulum je treba razrezati previdno, da se ne razdrobi in porazgubi v sirotki. Postopek se ponovi še dvakrat, nato pa se kosi sirnine stiskajo od 30 do 35 minut, da se odstrani sirotka in doseže značilna čvrstost. Kosi sira so visoki od 12 do 14 cm.

Na območju proizvodnje so vsako leto organizirani številni festivali, prireditve in tradicionalna praznovanja, namenjena počastitvi ovčereje in sira „Telemea de Sibiu“. Mednje sodijo festival „Sus pe muntele din Jina“, festival sira in žganja in festival „Bujorul de Munte“. Sir „Telemea de Sibiu“ je na navedenih dogodkih prisoten kot eden od znamenitih lokalnih proizvodov.

Območje proizvodnje, uporaba tradicionalnih orodij, ročna predelava proizvoda in dejstvo, da je proizvod izdelan iz sveže pomolzenega nepasteriziranega surovega ovčjega mleka, način predelave koaguluma ter zorenje in hranjenje sira v slanici odražajo živost tradicionalnih proizvodnih tehnik, ki so skozi čas ostale nedotaknjene in nespremenjene.

Sklic na objavo specifikacije

(drugi pododstavek člena 6(1) te uredbe)

http://www.madr.ro/docs/ind-alimentara/2018/telemea-de-sibiu/caiet-sarcini-telemea-de-sibiu-2018.pdf

(1) UL L 343, 14.12.2012, str. 1.